En stor til meget stor (30-83 millimeter), avlang, gulbrun trebukk. Hode og pronotum er forholdsvis små, de lange dekkvingene utgjør mesteparten av kroppslengden. Antennene er svarte, tynne, nesten så lange som kroppen hos hunnen og tydelig lengre hos hannen. Hodet er avrundet. Pronotum er blankt svart med rundede sider. Dekkvingene er gulbrune, forholdsvis tynne med et svart årenett. De har stumpvinklede "skuldre" og er bredest et lite stykke bak roten. Beina er ganske tynne, svarte.